Пасля гэтага быў Статут ВКЛ — глабальны збор законаў, напісаны мовай, вельмі падобнай на беларускую. Паралельна з гэтым былі войны, рост пагрозы з Усходу і адсутнасць дапамогі з Захаду. Ад нас чакалі саступак. Вынікам стала Люблінская унія, праз якую мы паядналіся з палякамі ў Рэч Паспалітую. Потым былі зноў жа войны, падаткі, запрыгоньванне сялян, дыскрымінацыя літоўска-беларускіх прадстаўнікоў у польскіх структурах улады, палітычны крызіс, роспач і галеча. У фінале нашу дзяржаву тройчы пілавалі пры ўдзеле аўстрыйцаў і прусакаў — і вуаля! Мы зрабіліся часткай цяпер ужо Рускай імперыі.